## La Generalitat concedix el premi Millor Exposició del certamen Obert València a ‘Tocar un lugar’, de l’artista Ana Esteve Llorens

*** La mostra es pot vore en la galeria Set Espai d’Art durant la celebració de la 12a edició del certamen d’art, que finalitza el 4 d’octubre
* La secretària autonòmica de Cultura destaca el suport del seu departament a este certamen, que contribuïx a acostar al públic artistes i obres d’avantguarda a través de les galeries**

La Conselleria d’Educació, Cultura, Universitats i Ocupació ha concedit el premi Millor Exposició del certamen Obert València a la mostra ‘Tocar un lugar’, de l’artista Ana Este Llorens, que es pot vore fins al pròxim 4 d’octubre en la galeria Set Espai d’Art de València.

Així ho ha anunciat la secretària autonòmica de Cultura, Pilar Tébar, durant la roda de premsa celebrada en l’IVAM, amb la qual s’ha iniciat la 12a edició d’este esdeveniment organitzat per l’Associació de Galeries d’Art Contemporani de la Comunitat Valenciana (LAVAC) i que se celebra fins al pròxim 4 d’octubre.

Durant l’acte s’ha donat a conéixer també el guanyador del premi Artista Destacat que concedix l’Ajuntament de València i que enguany ha sigut per a Nico Munuera i la seua exposició ‘Entretener el agua’, que es presenta en la sala Tuesday to Friday.

Tébar ha felicitat els guardonats enguany i també a LAVAC “pel gran nivell artístic d’esta ‘gran festa de l’art’, a la qual se sumen nombroses galeries de València amb exposicions, xarrades, trobades, rutes i activitats que contribuïxen a acostar al públic el paper fonamental que exercixen les galeries d’art en la promoció dels artistes i les seues obres”.

La secretària autonòmica ha mostrat el “suport de la Conselleria a Obert València, un esdeveniment ja consolidat en el calendari cultural valencià per a promocionar els últims corrents artístics”.

Així mateix, ha recordat que la Generalitat se suma també a este esdeveniment en acollir algunes d’estes accions en el CCCC i en l’IVAM i ha destacat l’exposició col·lectiva ‘Miradas abiertas’, comissariada per Boye Llorens en la qual participen una vintena d’artistes vinculats a les galeries d’art contemporani de la Comunitat Valenciana, que es podrà vore fins al 27 d’octubre en la sala Goerlich-Ferreres del Centre del Carme de Cultura Contemporània.

A més, el CCCC també cedix la seua sala Contraforts per a allotjar les exposicions de les galeries de la Comunitat que no tenen seu a València. És el cas d’Espai Nivi Collblanc (Castelló), Casa Bancal (Altea), i Isabel Bilbao (Xàbia). Estes exposicions es prolongaran fins al 6 d’octubre.

Fecha: 27/09/2024